**Lausunto luonnoksesta hallituksen esitykseksi laiksi liikenteen palveluista annetun lain muuttamiseksi ja eräiksi siihen liittyviksi laeiksi.**

LVM/905/03/2017

Hämeen Taksiyrittäjät ry on Suomen Taksiliitto ry:n alueyhdistys. Toimimme Kanta-Hämeen, Pirkanmaan ja Päijät-Hämeen maakunnissa, pois lukien Orimattila ja Punkalaidun. Taksiyrittäjiä on alueellamme 1044, taksiautoja heillä on liikenteessä 1286 kpl:lta. 38:ssä taksin paikallisyhdistyksessä on jäseniämme 934.

Osa II, 1 luku 2§ Taksiliikenne, lisätty kohta 3.

*Ilman taksilupaa saa kuitenkin suorittaa*

*3) henkilöiden kuljetusta palveluyrityksen hallinnassa olevalla 1 momentissa tarkoitetulla ajoneuvolla, jos kuljetus liittyy koti tai matkailupalveluihin tai vastaaviin palveluihin, joissa kuljetus on vain pieni osa palveluntarjoajan tarjoamasta palvelukokonaisuudesta.*

Esitämme luvun 3 poistamista tarpeettomana, harmaata taloutta edistävänä, asiakasturvallisuutta heikentävänä, sekä henkilökuljetusmarkkinaa eriarvoistavana.

Taksiluvan saanti on 1.7.2018 jälkeen mahdollista kaikille yrityksille. Luvussa 3 kuvattujen koti tai matkailupalveluihin tai vastaaviin palveluihin erikoistuneiden yrityksien on mahdollista hakea kuljetustoimintaa varten edellytetty taksilupa, tai ollessaan tavaraliikenneluvan haltija, ilmoitusmenettelyllä kertoa harjoittavansa myös taksiliikennettä. Omatessaan luvan tai ilmoittaessaan taksiliikenteestä voi henkilökuljettamista harjoittaa myös pienimuotoisesti ja se voi olla osana muuta yritystoimintaa.

Yrityksien kuljetuksissa käytettävien ajoneuvojen rekisteriin merkitty käyttötarkoitus tulee määrittää yhdenvertaisesti muun henkilöliikenteen kanssa asiakkaiden liikenne- ja vakuutusturvallisuuteen, sekä yrityksien tasapuolisiin kilpailuolosuhteisiin vedoten. Jos taksilupaa tai ilmoitusta henkilökuljettamisesta ei vaadita, ei ajoneuvon käyttötarkoitusta voida määrittää. Yksityiskäyttöön tai yrityksen muuhun kuin henkilökuljetuskäyttöön merkityllä ajoneuvolla on mahdollista saada kilpailuetuutta edullisimmilla vakuutuksilla ja väljemmillä ajoneuvoa koskevilla vaatimuksilla. Se mahdollistaa myös henkilökuljettamisen ilman matkaa tai aikaa mittaavaa mittalaitetta yrityksen muun toiminnan ohessa ja edistää harmaata taloutta.

Pienimuotoisuutta ei ole luonnoksessa määritelty. Pienimuotoisuutta on käytännössä lähes mahdotonta osoittaa. Pienimuotoinen toiminta ilman liikennelupaa mahdollistaa kahdet erilaiset henkilökuljetusmarkkinat. Lakisääteisistä velvoitteistaan vastaavan liikenneluvallisen ja ammattimaista taksiliikennettä harjoittavan yrityksen ei ole mahdollista kilpailla samalla markkinalla.

Jari Kasakkamäki Jari Kuusniemi

Puheenjohtaja Toiminnanjohtaja